Incendiu la o rafinărie rusească de petrol după un atac cu drone / Rafinăria, administrată de gigantul petrolier rus Rosneft, este una dintre cele mai mari din regiunea Samara
Mai multe raiduri asupra rafinăriilor de petrol au avut loc, în noaptea de vineri spre sâmbătă, în regiunea rusă Samara (la sud-est de Moscova). Unul dintre ele a provocat un incendiu, dar nu s-au înregistrat victime, potrivit autorităţilor locale. În regiunea Belgorod, un civil a fost ucis într-un atac cu dron, transmite News.ro.
Un civil a fost ucis sâmbătă şi alţi doi au fost răniţi într-un atac cu dronă în regiunea rusă Belgorod, care se învecinează cu Ucraina, a declarat guvernatorul regional. "A fost o dimineaţă dificilă", a scris Viaceslav Gladkov pe Telegram, precizând că două districte din regiunea sa au fost atacate de drone. "Un civil a fost ucis şi alţi doi au fost răniţi" într-unul dintre aceste atacuri în districtul Cernianski, a adăugat el.
Potrivit lui Viaceslav Gladkov, Belgorod, capitala regiunii, a fost, de asemenea, vizată sâmbătă dimineaţa de lovituri care au avariat mai multe clădiri rezidenţiale. Ministerul rus al Apărării a declarat că a distrus unsprezece rachete lansate de sisteme de lansatoare de rachete Vampire din Ucraina deasupra regiunii Belgorod.
Regiunea Belgorod a fost recent ţinta a numeroase atacuri cu drone şi lovituri puse de Rusia pe seama Ucrainei, care, potrivit autorităţilor locale, au ucis peste o duzină de persoane în decurs de o săptămână.
Un incendiu a izbucnit sâmbătă, la o rafinărie de petrol din regiunea rusă Samara (Volga), situată la 1.000 de kilometri sud-est de Moscova, care a fost atacată de o dronă, a anunţat guvernatorul regional. "Noaptea trecută, mai multe atacuri cu drone au fost efectuate împotriva unor rafinării de petrol din regiune", a declarat Dmitri Azarov într-un comunicat al guvernului regional publicat pe Telegram.
Unul dintre aceste atacuri a provocat "un incendiu la rafinăria de petrol Kuibyshevsky", a adăugat el, subliniind că nu s-au înregistrat victime.
Rafinăria, administrată de gigantul petrolier rus Rosneft, este una dintre cele mai mari din regiunea Samara, cu o capacitate de producţie de 7 milioane de tone de petrol pe an, potrivit informaţiilor disponibile pe site-ul său oficial.
Un atac cu drone asupra unei alte rafinării de petrol, Novokuybyshevsky, tot în regiunea Samara, "a fost respins fără a deteriora echipamentele tehnologice", potrivit lui Dmitri Azarov. "Putem vedea că inamicul, care suferă înfrângeri pe câmpul de luptă, face tot ce poate pentru a ne submina rezistenţa şi unitatea", a declarat el.
La rândul său, Ministerul rus al Apărării a precizat, într-un comunicat de presă, că a neutralizat "12 drone ucrainene" în timpul nopţii deasupra regiunilor Briansk (5), Belgorod (5) şi Voronej (1), toate trei limitrofe Ucrainei, precum şi deasupra regiunii Saratov (1).
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank